Source: https://www.jogiforum.hu/hirek/41452
Timestamp: 2020-03-31 10:26:58
Document Index: 15598104

Matched Legal Cases: ['Bíróság ', 'Bíróság ', 'bíróság ', 'Bíróság ', 'Bíróság ', 'Bíróság ', 'Bíróság ']

Változott az Európai Unió Bíróságának eljárási szabályzata - Gyakorlati útmutató az új eljárásrendhez | hírek | Jogi Fórum ﻿
Változott az Európai Unió Bíróságának eljárási szabályzata - Gyakorlati útmutató az új eljárásrendhez
2020.03. 3. Jogi Fórum / Európai Unió Bírósága
Az Európai Unió Bírósága a felek részére összeállított, a Bíróság elé terjesztett ügyekre vonatkozó Gyakorlati útmutatójának új változatát fogadta el. A Bíróság eljárási szabályzatát érintő, nemrégiben elfogadott módosítások folyományaként ez az új változat többek között arra irányul, hogy a meghatalmazottak és ügyvédek számára kiemeljen bizonyos közelmúltbeli változtatásokat, amelyek egyebek mellett a személyes adatok védelméhez vagy a fellebbezések feldolgozásához kapcsolódnak.
Az eljárás írásbeli szakasza
Az útmutató felhívja a felek képviselőit, hogy a beadványaikban vagy írásbeli észrevételeikben teljes körűen tartsák tiszteletben az előzetes döntéshozatali eljárások esetében a kérdést előterjesztő bíróság vagy a Bíróság által, illetve a fellebbezések esetében a Törvényszék által biztosított névtelenséget, különben a névtelenség biztosítása érdekében már megtett valamely intézkedést megfosztják minden hatékony érvényesülésétől.
Ami konkrétan a Törvényszék határozatai ellen benyújtott fellebbezéseket illeti, a felek részére összeállított új gyakorlati útmutató felidézi egyrészt a fellebbezések sajátos jellegét, amelyek jogi kérdésekre korlátozódnak, és amelyekben főszabály szerint nem szerepelhetnek titkos vagy bizalmas adatok, másrészt pedig azt, hogy a fellebbezéshez előzetes megengedhetővé nyilvánítás iránti kérelmet kell mellékelni abban az esetben, ha a fellebbezés az Európai Unió Bíróságának alapokmányáról szóló jegyzőkönyv 58a. cikkének hatálya alá tartozik.
A jogforrás végül hangsúlyozza annak fontosságát, hogy tartsák tiszteletben az eljárási iratokra vonatkozó alaki előírásokat, különösen azokat, amelyek a beadványok vagy az írásbeli észrevételek terjedelmére vonatkoznak; hangsúlyozza továbbá az ahhoz fűződő érdeket, hogy ezen iratokat szisztematikusan az e-Curia alkalmazáson keresztül továbbítsák, amely az így lebonyolított információcserék gyorsasága és biztonsága szempontjából a legjobb biztosítékokat nyújtja.
A benyújtott beadványok vagy észrevételek feldolgozásának, különösen pedig a Bíróság általi fordításuknak a megkönnyítése érdekében ugyanakkor az útmutató felhívja a feleket, hogy az e-Curián keresztül teljesített és hitelesnek minősülő megküldésen kívül a beadványok vagy észrevételek szerkeszthető változatát e-mailben juttassák el a következő címre: editable-versions@curia.europa.eu.
Az eljárás szóbeli szakasza
Az eljárás szóbeli szakaszát illetően a Bíróság pontosítja a tárgyalás tartását meghatározó kritériumokat és a tárgyalás célját.
Az útmutató azzal kapcsolatban is konkrét iránymutatásokat ad a meghatalmazottaknak és ügyvédeknek, hogy a tárgyalás előtt milyen intézkedéseket tegyenek a tárgyalás optimális lebonyolításának biztosítása érdekében, különösen abban az esetben, ha valamelyik fél vagy a képviselőinek valamelyike fogyatékkal él vagy csökkent mozgásképességű. Másfelől az útmutató további pontosításokkal szolgál a szóbeli előadások nyelvét illetően.
A Bíróság végül felidézi azt a többnyelvű kontextust, amely a működésének hátterét képezi, és emlékeztet mindazon gyakorlati intézkedésekre, amelyeket a meghatalmazottak és az ügyvédek annak érdekében tehetnek, hogy elősegítsék a tárgyalások megfelelő lebonyolítását, különösen pedig biztosítsák, hogy a felszólalásaikat e tárgyalás valamennyi résztvevője érteni fogja.